CELEX: 32011D0049
Language: mt
Date: 2011-01-25 00:00:00
Title: 2011/49/UE: Deċiżjoni tal-Kummissjoni tal- 25 ta’ Jannar 2011 dwar l-applikazzjoni tal-Artikolu 7 tad-Direttiva tal-Kunsill 89/686/KEE fir-rigward ta’ miżura ta’ projbizzjoni adottata mill-awtoritajiet tar-Renju Unit fir-rigward tal-ħwejjeġ protettivi għal nies imħarrġa fl-isport tal-iżgirma (notifikata bid-dokument numru C(2011) 268)  Test b’relevanza għaż-ŻEE

26.1.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 22/6
            
         DEĊIŻJONI TAL-KUMMISSJONI
   tal-25 ta’ Jannar 2011
   dwar l-applikazzjoni tal-Artikolu 7 tad-Direttiva tal-Kunsill 89/686/KEE fir-rigward ta’ miżura ta’ projbizzjoni adottata mill-awtoritajiet tar-Renju Unit fir-rigward tal-ħwejjeġ protettivi għal nies imħarrġa fl-isport tal-iżgirma
   (notifikata bid-dokument numru C(2011) 268)
   (Test b’relevanza għaż-ŻEE)
   (2011/49/UE)
   IL-KUMMISSJONI EWROPEA,
   Wara li kkunsidrat t-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 89/686/KEE tal-21 ta’ Diċembru 1989 dwar l-approssimazzjoni tal-liġijiet tal-Istati Membri rigward l-apparat personali protettiv (1), u b’mod partikolari l-Artikolu 7 tagħha,
   Billi:
   
               (1)
            
            
               L-Artikolu 7(1) tad-Direttiva 89/686/KEE dwar l-approssimazzjoni tal-liġijiet tal-Istati Membri rigward l-apparat personali protettiv (APP) jistipula li fejn Stat Membru jiżgura li apparat personali protettiv bil-marka CE u li hu użat skont l-iskop maħsub tiegħu jista’ jikkomprometti s-sikurezza tal-persuni, tal-annimali domestiċi jew tal-proprjetà, huwa għandu jieħu l-miżuri kollha meħtieġa biex ineħħi mis-suq dan l-apparat personali protettiv, u jipprojbixxi t-tqegħid tiegħu fis-suq jew il-moviment liberu tiegħu.
            
         
               (2)
            
            
               Skont l-Artikolu 7(2) tad-Direttiva, il-Kummissjoni, wara li tikkonsulta mal-partijiet ikkonċernati, hija mistennija li tiddikjara jekk issibx din il-miżura ġġustifikata jew le. Jekk il-miżura tinstab li hija ġġustifikata, il-Kummissjoni għandha tinforma lill-Istati Membri biex dawn ikunu jistgħu jieħdu l-miżuri xierqa kollha fir-rigward tal-apparat ikkonċernat, b’konformità mal-obbligi tagħhom skont l-Artikolu 2(1).
            
         
               (3)
            
            
               Fil-25 ta’ Awwissu 2008, l-awtoritajiet tar-Renju Unit innotifikaw lill-Kummissjoni Ewropea b’miżura li tipprojbixxi t-tqegħid fis-suq tal-ħwejjeġ protettivi ta’ dawk imħarrġa fl-isport tal-iżgirma, ġakketta u qalziet qasir li jasal u jintrabat taħt l-irkoppa (breeches) tat-tip Jiang 350N, manifatturati minn Wuxi Husheng Sports Goods Plant, Donghu Industrial District, Donghutang, WuXi 214196, iċ-Ċina u importati minn Liam Patterson Associates LLP t/a Jiang-UK, 9 Spencer Road, Buxton, Derbyshire, ir-Renju Unit.
            
         
               (4)
            
            
               Skont id-dokumenti ppreżentati lill-Kummissjoni Ewropea, dawn il-ħwejjeġ protettivi għall-isport tal-iżgirma kienu soġġetti għal “Ċertifikat ta’ Konformità” bid-data Ottubru 2005, ċertifikat Nru C0508M29HS11 maħruġ minn Ente Certificazione Macchine (Numru tal-Korp Innotifikat 1282).
            
         
               (5)
            
            
               L-awtoritajiet tar-Renju Unit indikaw li d-deċiżjoni tagħhom kienet imsejsa fuq il-fatt li l-prodotti kkonċernati naqsu milli jkunu konformi mal-ħtiġiet bażiċi ta’ saħħa u sikurezza (BHSR) li hemm imsemmija fl-Artikolu 3 tad-Direttiva 89/686/KEE minħabba applikazzjoni żbaljata tal-istandards imsemmija fl-Artikolu 5 tad-Direttiva. B’mod partikolari, l-awtoritajiet tar-Renju Unit indikaw li l-ħwejjeġ protettivi għal nies imħarrġa fl-isport tal-iżgirma ma kellhomx il-livell ta’ reżistenza għall-penetrazzjoni meħtieġ mill-istandard EN 13567:2002 – Ħwejjeġ protettivi – protetturi tal-idejn, tad-dirgħajn, tal-addome, tas-saqajn, tal-ġenitali u tal-wiċċ għal nies imħarrġa fl-isport tal-iżgirma – Ħtiġijiet u metodi tat-testijiet. Id-deċiżjoni tar-Renju Unit kienet appoġġjata minn rapport ta’ test.
            
         
               (6)
            
            
               Fis-17 ta’ Lulju 2009, il-Kummissjoni kitbet lill-impurtatur u stednitu biex jikkomunika l-osservazzjonijiet tiegħu dwar il-miżura meħuda mill-awtoritajiet tar-Renju Unit. Sa issa, ma waslet l-ebda risposta.
            
         
               (7)
            
            
               Fis-17 ta’ Lulju 2009, il-Kummissjoni kitbet ukoll lil Ente Certificazione Macchine u stiednet lil dan il-Korp biex jikkomunika l-osservazzjonijiet tiegħu dwar il-miżura meħuda mill-awtoritajiet tar-Renju Unit u, b’mod partikolari, biex jiċċara jekk ħariġx iċ-ċertifikat Nru C0508M29HS11 għall-prodotti inkwistjoni. Sa issa, ma waslet l-ebda risposta.
            
         
               (8)
            
            
               Il-Kummissjoni tfakkar li l-ħwejjeġ protettivi għal nies imħarrġa fl-isport tal-iżgirma għandhom ikunu konformi mal-BHSR stabbiliti fit-Taqsima 3.1.1 tal-Anness II tad-Direttiva 89/686/KEE dwar il-protezzjoni kontra l-oġġetti penetranti. Dan ir-rekwiżit huwa appoġġjat mill-ispeċifikazzjonijiet tal-klawsoli minn 4.6 sa 4.8 tal-istandard armonizzat relevanti EN 13567 u mill-ispeċifikazzjonijiet għat-testijiet tal-penetrazzjoni stabbiliti fil-klawsola 5.10 tal-istandard.
               Il-Kummissjoni tfakkar ukoll li l-ħwejjeġ protettivi għal nies imħarrġa fl-isport tal-iżgirma huma soġġetti għall-proċedura tal-istima tal-konformità stabbilita fl-Artikolu 10 tad-Direttiva 89/686/KEE (eżami tat-tip KE minn Korp Innotifikat). Il-Kummissjoni tinnota li Ente Certificazione Macchine huwa Korp Innotifikat (numru ta’ identifikazzjoni 1282) għad-Direttiva 2006/42/KE tal-Parlament Ewropew u tal-Kunsill tas-17 ta’ Mejju 2006 dwar il-makkinarju (2) u mhux għad-Direttiva tal-APP. Konsegwentement, dak il-Korp ma għandux id-dritt biex jesegwixxi l-proċedura tal-eżami tat-tip KE għall-APP. Ir-referenza minn Ente Certificazione Macchine għan-numru ta’ identifikazzjoni attribwit mill-Kummissjoni fuq “ċertifikat ta’ konformità” għall-APP hija għalhekk qarrieqa.
            
         
               (9)
            
            
               Fit-8 ta’ April 2010, il-Kummissjoni kkuntattjat lill-Awtoritajiet Taljani sabiex tiċċara għalfejn Ente Certificazione Macchine ħareġ iċ-ċertifikat inkwistjoni u talbet lill-Awtoritajiet Taljani biex jieħdu l-miżuri neċessarji biex jintemm l-użu ħażin tan-numru ta’ identifikazzjoni attribwit lil Ente Certificazione Macchine mill-Kummissjoni.
            
         
               (10)
            
            
               Fir-risposta tagħhom tat-23 ta’ Ġunju 2010, l-Awtoritajiet Taljani kkonfermaw li Ente Certificazione Macchine uża ħażin in-numru ta’ identifikazzjoni tiegħu u infurmaw lill-Kummissjoni li l-Korp ġie mitlub jieqaf milli jkompli joħroġ ċertifikati bħal dawn u biex jinforma lill-awtorità dwar xi ċertifikati simili li nħarġu.
            
         
               (11)
            
            
               Fid-dawl tad-dokumentazzjoni disponibbli, u tal-kummenti tal-partijiet ikkonċernati l-Kummissjoni tikkonsidra li l-Awtoritajiet tar-Renju Unit urew li l-ħwejjeġ protettivi għal nies imħarrġa fl-isport tal-iżgirma, ġakketta u qalziet qasir li jasal u jintrabat taħt l-irkoppa (breeches) tat-tip Jiang 350N, jonqsu milli jkunu konformi mal-BHSR applikabbli tad-Direttiva 89/686/KEE u li dan in-nuqqas ta’ konformità jagħti lok għal riskju serju għall-utenti.
            
         ADOTTAT DIN ID-DEĊIŻJONI:
   Artikolu 1
   Il-miżura ta’ projbizzjoni meħuda mill-awtoritajiet tar-Renju Unit kontra l-ħwejjeġ protettivi għal nies imħarrġa fl-isport tal-iżgirma, ġakketta u qalziet qasir li jasal u jintrabat taħt l-irkoppa (breeches) tat-tip Jiang 350N, manifatturati minn Wuxi Husheng Sports Goods Plant, hija ġġustifikata.
   Artikolu 2
   Din id-Deċiżjoni hi indirizzata lill-Istati Membri.
   
      Magħmul fi Brussell, il-25 ta’ Jannar 2011.
      
         
            Għall-Kummissjoni
         
         Antonio TAJANI
         
            Viċi-President
         
      
   
   
      (1)  ĠU L 399, 30.12.1989, p. 18.
   
      (2)  ĠU L 157, 9.6.2006, p. 24.